Okresná prokuratúra Levice 
Šafárikova 7, 934 01 Levice 1

Sp. zn. : 2 Pv 478/10/4402	Levice, 20.2.2014
EEČ : 2-31-31-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov a iné trestné činy

Rozhodol: 	prokurátorka Okresnej prokuratúry Levice
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
trestné stíhanie vedené povereným príslušníkom Obvodného oddelenia Policajného zboru XXXXX pod ČVS: ORP - 188/ZE-LV-2011 pre prečin ublíženia na zdraví podľa § 156 ods. 1 Trestného zákona a pre prečin výtržníctva podľa § 364 odsek 1 písmeno a/, odsek 2 písmeno a/ Trestného zákona, na tom skutkovom základe, že obvinený XXXXX, nar. XXXXX  v Želiezovciach, trvale bytom XXXXX XXXXX, okres XXXXX,  že

	v dobe okolo 03:00 hod. dňa 04.07.2010 v obci XXXXX asi 30 m od rodinného domu s popisným číslom 18 pri asfaltovej ceste XXXXX niekoľkokrát udrel poškodeného XXXXX, nar. XXXXX, trvale bytom XXXXX, XXXXX a to päsťou do tváre a keď už bol poškodený na zemi, tak ho obvinený viackrát udrel  doposiaľ nezisteným predmetom do oblasti tváre, pričom utrpel zranenia a to otras mozgu ľahkého stupňa, trieštivú zlomeninu nosovej kosti s posunom, tržnú ranu hornej pery úst, tržné rany brady tváre, pomliaždenie mihalníc pravého oka, eróziu rohovky pravého oka, cudzie telesá spojovkových vakov oboch očí s primeranou dobou liečenia a prípadnej PN v trvaní do 3 týždňov,

lebo obvinený nebol v čase činu pre nepríčetnosť trestne zodpovedný

Odôvodnenie:

Poverený príslušník Obvodného oddelenia Policajného zboru XXXXX uznesením  ČVS: ORP - 814/2-OSV-LV-2010 dňa 04.07.2010 začal podľa § 199 ods. 1 Tr. por. trestné stíhanie pre prečin ublíženia na zdraví podľa § 156 ods. 1 Trestného zákona a pre prečin výtržníctva podľa § 364 odsek 1 písmeno a/, odsek 2 písmeno a/ Trestného zákona a súčasne vzniesol podľa § 206 ods. 1 Tr. por. obvinenie XXXXX pre uvedené prečiny v podstate na tom skutkovom základe, ako to vyplýva z výrokovej časti tohto uznesenia. 

         Vykonaným dokazovaním bolo dostatočne preukázané, že obvinený XXXXX vyššie opísaný skutok spáchal. Táto skutočnosť je  preukázaná výpoveďou poškodeného XXXXX , svedka XXXXX, XXXXX, čiastočne aj svedka XXXXX a XXXXX, ako aj zabezpečenými listinnými dôkazmi, okrem iného znaleckým posudkom z odboru zdravotníctvo a farmácia, odvetvie chirurgia a traumatológia, lekárskymi správami, ako aj inými. 

Dňa 12.06.2013 boli na základe príkazu sudcu Okresného súdu XXXXX sp. zn. 3Tp 307/2013 z 29.05.2013 za účelom skúmania duševného stavu obvineného do konania pribratí  znalci v odbore zdravotníctvo - psychiatria, ktorí po vyšetrení obvineného uviedli vo svojom znaleckom posudku, že obv. XXXXX trpí a v čase spáchania činu trpel duševnou poruchou - akútnou schizoformnou psychotickou poruchou, ktorá mala chorobný vplyv na jeho ovládacie i rozpoznávacie schopnosti. 

Nebezpečenstvo svojho konania v čase činu nevedel v dôsledku tejto poruchy rozpoznať jeho rozpoznávacie schopnosti boli v čase skutku vymiznuté a svoje konanie na podklade duševnej poruchy nemohol ovládať, jeho ovládacie schopnosti boli takisto vymiznuté. V súčasnosti nedokáže dostatočne  chápať zmysel trestného konania. Znalci hodnotia jeho pobyt na slobode ako pre spoločnosť potenciálne nebezpečný, považujú za potrebné nariadenie ochranného psychiatrického liečenia ambulantnou formou.
       
 Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon  neustanovuje inak.

         Vzhľadom k tomu, že obv. XXXXX v čase spáchania skutku trpel a aj v súčasnosti trpí takou duševnou poruchou, ktorej následkom bolo vymiznutie jeho ovládacích alebo rozpoznávacích schopností, s poukazom na ustanovenie § 23 Tr. zák.  zanikla trestnosť jeho konania. Došlo tak k splneniu  podmienok zániku jeho trestnej zodpovednosti, ktorý je  dôvodom  na zastavenie  trestného stíhania v zmysle § 215 ods. 1 písm. e/ Trestného poriadku, preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Hetényiová
prokurátorka